Amb aquesta acció, el Govern se situa com a soci estratègic tant per al govern del cantó d'Una-Sana com per a l'ACNUR en un dels punts calents de la ruta migratòria dels Balcans
Imatge de l'assentament que s'ha establert a Vucjak, a Bòsnia i Hercegovina
El delegat del Govern als Balcans, Eric Hauck, reunit amb el primer ministre del cantó, Mustafa Ruznic, i la ministra de Salut, Nermina Cemalovic
El terreny al voltant del camp està replet de mines plantades als anys 90 durant la guerra de Bòsnia.
El mapa mostra les zones amb més perill de trepitjar-ne una
El Govern de Catalunya ha iniciat la col·laboració amb el govern del cantó d'Una-Sana a Bòsnia i Hercegovina per desenvolupar un projecte d'assistència sanitària d'emergència en un camp de refugiats a prop de la frontera amb Croàcia.
Amb el suport de l'Agència Catalana de Cooperació al Desenvolupament, la Generalitat ha destinat 25.000 euros per estructurar de manera urgent un sistema d'atenció mèdica abans inexistent en aquest camp, que actualment acull més de 700 persones.
El finançament del projecte, que tindrà una durada de dos mesos, cobreix les despeses de recursos humans, els medicaments, els mitjans i els transports necessaris.
Amb aquesta acció, el Govern se situa com a soci estratègic tant per al govern del cantó d'Una-Sana com per a l'ACNUR en un dels punts calents de la ruta migratòria dels Balcans.
A principis d'aquesta setmana, el delegat del Govern als Balcans, Eric Hauck, va mantenir precisament una reunió de treball amb el primer ministre del cantó, Mustafa Ružnić, i la ministra de Salut, Nermina Ćemalović, per concretar les especificitats del projecte, que va començar a desplegar-se el passat dimarts.
Davant del drama humanitari que es viu en aquest centre de rebuda temporal, actualment desbordat i amb unes condicions cada cop més precàries, " la intenció del Govern és posar Vučjak al mapa ", explica Hauck, que augura que aquesta zona cada cop tindrà més pressió migratòria. "
És un lloc del qual ningú se'n cuida i que actualment té més pressió, fins i tot, que Grècia ", porta d'entrada de gran part del flux migratori, apunta el delegat.
En el mateix sentit s'expressa el director general de Cooperació al Desenvolupament del Govern, Manel Vila, que assegura que " les bosses de refugiats que hi ha a Europa caldrà que tornin a entrar a les agendes internacionals tard o d'hora ".
Només en el que portem d'aquest 2019, gairebé 80.000 migrants han arribat a Europa, segons l'OIM, ja sigui per mar o per terra.
Hauck, al capdavant de l'oficina del Govern amb seu a Croàcia des del 2017, es mostra optimista que aquesta primera col·laboració donarà peu a " projectes a mig i llarg termini que contribueixin a crear més activitat econòmica al cantó ", que pateix un 50% d'atur.
Per això, segons el delegat, una de les condicions del Govern de Catalunya per al projecte d'assistència sanitària d'emergència va ser que impactés " tant a les persones que ho necessiten al camp com a la població local de la regió ", mitjançant la creació de llocs de treball.
Bòsnia, un coll d'ampolla en la ruta migratòria dels Balcans
Les persones que recorren les rutes migratòries cap a Europa es compten per centenars de milers des que la crisi dels refugiats va esclatar el 2015.
Si bé la ruta que ha pres més atenció aquest agost ha estat la del nord d'Àfrica cap a les costes mediterrànies europees, amb l'episodi dramàtic que es va viure al vaixell de l'Open Arms com l'exemple paradigmàtic de la dimensió d'aquesta crisi migratòria i humanitària, les vies terrestres a l'Europa continental continuen vessant de migrants, fora de l'ull mediàtic.
La que creua els Balcans cap a Croàcia n'és una.
A Bihać, capital del Cantó d'Una-Sana, on es troba l'assentament de Vučjak, a tocar de la frontera croata, la crisi humanitària empitjora cada dia.
Aquesta petita ciutat del nord-oest de Bòsnia acull uns 3.500 refugiats, dels 24.000 que es calcula que hi ha al conjunt del país, repartits entre cinc camps gestionats per Nacions Unides –mitjançant l'ACNUR i l'Organització Internacional per a les Migracions– amb finançament de la Unió Europea.
Arran del desbordament que pateixen les infraestructures actuals, a Vučjak s'ha establert un altre camp d'acollida temporal, en un descampat als afores de la ciutat que està lluny de tenir les condicions adequades per a les persones que hi arriben.
A dia d'avui, més de 700 persones, la majoria homes d'origen paquistanès, hi malviuen.
Més que un camp, és una zona de trànsit.
Vučjak és de facto una frontera amb la UE, un coll d'ampolla abans de creuar de Bòsnia, que a dia d'avui no forma part del club dels encara 28, a Croàcia, el seu estat membre més recent.
Amb el tancament de fronteres d'Hongria, els refugiats estan traçant rutes alternatives i Bòsnia s'ha convertit en un país de pas cap a territori croat.
A tan sols vuit quilòmetres d'una de les portes d'entrada a l'espai comunitari, el descampat està situat sobre un antic abocador d'escombraries, i presenta riscos greus per a la salut i la seguretat dels refugiats que estan a la zona.
El primer dels perills són els incendis.
A causa del cúmul d'escombraries, el terreny és fàcilment inflamable i hi ha perill d'explosió pels gasos que emeten els residus acumulats.
Un altre deriva del record d'un passat bèl·lic no tan llunyà en aquestes terres: el de la Guerra de Bòsnia.
En aquest punt del país, només una muntanya separa Vučjak de la frontera amb Croàcia.
Dels 700 migrants que estan al camp, cada dia n'hi ha que intenten sortir-ne i creuar aquesta muntanya fins a territori croat.
Però no és un camí qualsevol: el terreny està replet de mines plantades als anys 90 durant el conflicte i el risc de trepitjar-ne una és alt cada cop que intenten creuar.
A més, la falta d'unes condicions higièniques i sanitàries adequades de l'espai fan que sigui un caldo de cultiu per a les epidèmies.
La suma de tot plegat fa d'aquest camp un còctel insostenible on el Govern de Catalunya, amb el projecte d'assistència sanitària d'emergència que ha iniciat, posa el seu gra de sorra per millorar les condicions de les persones acollides al camp.
La pròxima visita del Govern a la zona es farà d'aquí un mes, quan el projecte ja haurà passat l'equador de la seva implementació.
La durada del programa és de dos mesos " perquè tots volem pensar que en aquest període de temps s'haurà trobat una nova ubicació per aquestes persones ", confessa el delegat del Govern als Balcans, Eric Hauck.
Les autoritats estan estudiant un nou espai a contrarellotge per l'hivern que, en aquesta zona balcànica, ja està arribant i empitjorarà la situació.
"La intenció del Govern és posar Vučjak al mapa", explica Eric Hauck, delegat als Balcans, que augura que aquesta zona cada cop tindrà més pressió migratòria